
DJEČJI VRTIĆ MAČIĆI

UPRAVNO VIJEĆE

Mače 84 e

49251 Mače

KLASA: 115-01/26-01/02

URBROJ:2211-56-26-__

U Maču, ______ 2026.

Na temelju članka 19. Zakona o zaštiti na radu (Narodne novine broj 71/14, 118/14, 154/14, 94/18, 96/18), članka 41. stavka 2. Zakona o predškolskom odgoju i obrazovanju (Narodne novine broj 10/97, 107/07, 94/13, 98/19, 57/22, 101/23, 145/23, 145/24, 146//25, 22/26), članka 41. i članka 66. stavka 1. točke 6. Statuta Dječjeg vrtića Mačić (KLASA: 601-01/22-01/42, URBROJ:2211-56-22-05 od 25.11.2022. godine.), Upravno vijeće Dječjeg vrtića Mačići na svojoj __. sjednici u mandatu 2025.-2029. održanoj ____.2026. godine donijelo je

PRAVILNIK

 O  ZAŠTITI  NA  RADU            
OPĆE ODREDBE

Članak 1.

Pravilnikom o zaštiti na radu (u daljem tekstu: Pravilnik) u Dječjem vrtiću Mačići (dalje: Vrtić) uređuje se organizacija provedbe zaštite na radu, obveze i prava radnika, položaj povjerenika radnika za zaštitu na radu, položaj posebnih skupina radnika, zabrana uporabe sredstava ovisnosti i druga pitanja u vezi sa zaštitom na radu. 

Izrazi koji se u ovom Pravilniku koriste, a imaju rodno značenje koriste se neutralno  i odnose se jednako na muški i ženski rod.

Članak 2.

Zaštita na radu provodi se u Vrtiću radi sustavnog unapređivanja sigurnosti i zaštite zdravlja radnika i osoba na radu, sprječavanje ozljeda na radu, profesionalnih bolesti i drugih bolesti u vezi s radom te ugodnog boravka djece i ostalih osoba u unutarnjem i vanjskom prostoru Vrtića.

Provođenje zaštite na radu sastavni je dio radnih obveza svih radnika Vrtića.

Članak 3.

Odredbe ovoga Pravilnika primjenjuju se na fizičke osobe koje su u radnom odnosu u Vrtiću i na fizičke osobe koje nisu u radnom odnosu u Vrtiću, ali za Vrtić obavljaju određene aktivnosti odnosno poslove, primjerice: osobe na stručnom osposobljavanju za rad, osobe koje rade prema ugovoru o djelu, pripravnici, volonteri, studenti i slično.

Odredbe ovoga Pravilnika ne primjenjuju se kada je povoljnija zaštita na radu osigurana kolektivnim ugovorom, sporazumom sklopljenim između radničkog vijeća i Vrtića ili ugovorom o radu.

Odredbe ovoga Pravilnika ne odnose se na radnike drugih poslodavaca za vrijeme obavljanja ugovorenih poslova u Vrtiću i roditelje za vrijeme boravka u Vrtiću.

Članak 4.

Mjere i sredstva za provođenje zaštite na radu utvrđuju se godišnjim planom i programom rada i financijskim planom Vrtića.

PRAVILA ZAŠTITE NA RADU

Članak 5.

U Vrtiću se zaštita na radu provodi prema propisanim općim načelima prevencije i sustava pravila.

U Vrtiću se zaštita na radu ostvaruje u skladu s osnovnim, posebnim i priznatim pravilima zaštite na radu, u skladu sa zakonom i provedbenim propisima.

Članak 6.

Sve osobe koje sudjeluju u Vrtiću u poslovima zaštite na radu dužne su primjenjivati preventivne mjere i pravila zaštite na radu na temelju procjene rizika te organizirati, provoditi radne postupke i poduzimati aktivnosti za sprječavanje izloženosti radnika utvrđenim rizicima kako bi se otklonila i svela na najmanju moguću mjeru vjerojatnost nastanka profesionalne bolesti, oboljenja od profesionalne bolesti ili bolesti u vezi s radom.
položaj tijelA VRTIĆA U VEZI SA ZAŠTITOM NA RADU

Članak 7.

Za provođenje zaštite na radu ovlašteni su:      

-upravno vijeće 

-ravnatelj

-ovlašteni stručnjak zaštite na radu (pravna ili fizička osoba s kojom vrtić sklopi ugovor o obavljanju poslova zaštite na radu te ovlaštena osoba iz pravne osobe s kojom vrtić sklopi ugovor o obavljanju poslova zaštite na radu ili zaposlenik vrtića koji je zaposlen za obavljanje poslova zaštite na radu),

-povjerenik radnika za zaštitu na radu (ako ga radnici izaberu).

Članak 8.

Upravno vijeće:

-donosi plan evakuacije i spašavanja u slučaju izvanrednih okolnosti koji izrađuje ovlašteni stručnjak zaštite na radu,
-utvrđuje mjere i sredstva za provođenje i unapređivanje zaštite na radu,

-donosi procjenu rizika ugroženosti radnih mjesta koju izrađuje ovlašteni stručnjak zaštite na radu,
-obavlja druge poslove zaštite na radu utvrđene općim aktima Vrtića.

Članak 9.

Ravnatelj je odgovoran za organiziranje i provedbu zaštite na radu radnika u svim dijelovima radnog procesa te je zadužen da:
-organizira i provodi zaštitu na radu vodeći pri tome računa o prevenciji rizika te obavješćivanja, osposobljavanja, ustrojstvu i sredstvima;

-osigurava izradu procjene rizika za život i zdravlje radnika i drugih osoba na radu

-skrbi o osiguravanju potrebitog broja radnika osposobljenih za evakuaciju i spašavanje te pružanje prve pomoći;

-omogućuje upoznavanje radnika s odredbama ovoga Pravilnika i dostupnost procjene rizika na mjestu rada, upute za rad na siguran način za mjesto rada i poslove koji se na njemu obavljaju, te osposobljavanje radnika za rad na siguran način;

-izdaje usmene naloge radnicima o otklanjanju nedostataka koji ugrožavaju život i zdravlje radnika;

-osigurava na mjestu rada postavljanje na vidljivo mjesto: sigurnosne znakove, znakove za evakuaciju i spašavanje te upute i oznake za rukovanje radnom opremom;

-utvrđuje potrebu za postavljanje nadzornih uređaja radi kontrole ulazaka i izlazaka iz prostora vrtića u svrhu zaštite života i zdravlja ljudi i imovine na dvorištu oko Vrtića (dvorište, pristupna cesta, parkiralište, nogostup) i prostoru gdje Vrtić obavlja svoju djelatnost (zgrade) te u svrhu smanjenja rizika i povećanja zaštite i sigurnosti zaposlenika, djece i ostalih osoba koje se nađu u prostorima Vrtića, a osobito kontrole ulazaka i izlazaka iz prostora s ciljem smanjenja izloženosti ljudi i imovine riziku od razbojstva, provala, nasilja, krađa, oštećenja, uništenja i sličnih događaja na radu ili u vezi s radom;

-skrbi o zabrani konzumacije alkoholnih pića i uzimanja sredstava ovisnosti;

-skrbi o zabrani pušenja u  prostoru Vrtića;

-privremeno udaljuje s rada radnika kojega zatekne pod utjecajem alkohola ili drugih sredstava ovisnosti;

-prati i razmatra podatke u vezi s povredama na radu i profesionalnim bolestima;

-skrbi o pravodobnoj prijavi radnikove povrede na radu;

-određuje vođenje propisane evidencije;

-osigurava unutarnji nadzor nad primjenom pravila zaštite na radu;

-izvješćuje inspektora rada o smrtnoj, težoj ili skupnoj ozljedi radnika;

-obavlja druge poslove prema propisima, statutu Vrtića i odredbama ovoga Pravilnika.

Članak 10.

Ravnatelj Vrtića koji ispunjava propisane uvjete za poslove zaštite na radu može sam obavljati poslove zaštite na radu ili obavljanje tih poslova ugovoriti sa stručnjakom zaštite na radu.

Članak 11.

Ako se u Vrtiću zbog objektivnih i opravdanih razloga ne mogu obavljati poslovi zaštite na radu prema članku 10. ovoga Pravilnika, ravnatelj može ugovoriti obavljanje tih poslova sa ovlaštenom osobom.

Članak 12.
Ravnatelj je obvezan stručnjaku zaštite na radu omogućiti ispunjavanje obveza te mu za to osigurati potrebno vrijeme, opremu, pomoć drugih stručnih radnika 
i ostale uvjete za rad.

Ravnatelj je dužan stručnjaku zaštite na radu, a osobito onom koji je zaposlenik vrtića zaposlen za obavljanje poslova zaštite na radu, osigurati profesionalnu neovisnost i
 ne smije ga zbog obavljanja poslova zaštite na radu staviti u nepovoljniji položaj.

OBVEZE I PRAVA RADNIKA

Članak 13.

Radnici su obvezni osposobljavati se za rad na siguran način kada ih na osposobljavanje uputi Vrtić.

Radnici su obvezni i odgovorni obavljati poslove s dužnom pažnjom te pri tome voditi računa o svojoj sigurnosti i zaštiti zdravlja, kao i sigurnosti i zaštiti zdravlja ostalih radnika te sigurnosti i zaštiti zdravlja korisnika usluga Vrtića.

Članak 14.

Radnik je obvezan surađivati s ravnateljem, stručnjakom zaštite na radu, povjerenikom radnika za zaštitu na radu i specijalistom medicine rada u rješavanju svih pitanja zaštite na radu.

Radnik je obvezan odmah izvijestiti ravnatelja, stručnjaka za zaštitu na radu ili povjerenika radnika za zaštitu na radu o svakoj činjenici za koju smatra da predstavlja neposredni rizik za sigurnost i zdravlje, kao i o svakom drugom nedostatku u sustavu zaštite na radu.

Članak 15.

Radnici imaju pravo odbiti raditi i napustiti mjesto rada ako im izravno prijeti rizik za život i zdravlje sve dok Upravno vijeće i ravnatelj ne donesu mjere za otklanjanje nastalih čimbenika rizika.

Zbog postupanja prema stavku 1. ovoga članka radnici ne smiju trpjeti štetne posljedice.

OSPOSOBLJAVANJE ZA RAD NA SIGURAN NAČIN

Članak 16.
Radnici Vrtića osposobljavaju se za rad na siguran način na temelju procjene rizika  ugroženosti radnih mjesta i to:

-prije početka rada,

-kod promjene u radnom postupku,

-kod uvođenja nove radne opreme ili njezine promjene,

-kod uvođenja nove tehnologije,

-kod upućivanja radnika na novi posao, odnosno novo mjesto rada,

-kod utvrđenog oštećenja zdravlja uzrokovanog opasnostima, štetnostima ili naporima u radu.

Članak 17.

Osposobljavanje radnika iz članka 16. ovoga Pravilnika treba provesti na način da se radnika obavijesti o svim činjenicama i okolnostima koje utječu ili bi mogle utjecati na sigurnost i zdravlje radnika, da se radniku objasni i da ga se osposobi za praktičnu primjenu mjera koje je dužan primjenjivati tijekom rada.

Članak 18.

Ravnatelj ne smije dopustiti samostalno obavljanje poslova radniku koji nije osposobljen za rad na siguran način.

Radniku koji nije osposobljen za rad na siguran način ravnatelj treba osigurati rad pod neposrednim nadzorom radnika osposobljenog za rad na siguran način, ali ne dulje od 60 dana.

POVJERENIK RADNIKA ZA ZAŠTITU NA RADU

Članak 19.

Radnici Vrtića mogu između sebe birati povjerenika radnika za zaštitu na radu. 

Povjerenik radnika za zaštitu na radu obvezan je štititi interese radnika na području zaštite na radu te pratiti primjenu pravila, mjera, postupaka i aktivnosti zaštite na radu.

Izbor povjerenika radnika za zaštitu na radu provodi se na skupu radnika neposrednim javnim izjašnjavanjem nazočnih radnika.

Skup radnika saziva ravnatelj u dogovoru sa radničkim vijećem odnosno sindikalnim povjerenikom.
Za povjerenika radnika za zaštitu na radu izabran je radnik koji je dobio većinu glasova nazočnih radnika.

Članak 20.

Povjerenik radnika za zaštitu na radu ima pravo:

-podnositi ravnatelju prijedloge vezane uz donošenje odluka iz zaštite na radu;

-zahtijevati od ravnatelja poduzimanje odgovarajućih mjera u svrhu smanjenja i otklanjanja rizika;

-podnositi pritužbe tijelima nadležnim za zaštitu na radu;

-sudjelovati s ravnateljem u planiranju unapređivanja uvjeta rada;

-biti obaviješten o svim promjenama koje utječu ili bi mogle utjecati na zaštitu na radu;

-izvršiti uvid i koristiti dokumentaciju Vrtića iz zaštite na radu;

-primati primjedbe radnika u vezi s primjenom pravila zaštite na radu te ih prenositi ravnatelju;

-izvijestiti nadležnog inspektora i specijalistu medicine rada o svojim zapažanjima, odnosno zapažanjima radnika;

-nazočiti inspekcijskim pregledima i očitovati se na činjenično stanje koje utvrdi nadležni inspektor;

-pozvati nadležnog inspektora kada ocijeni da su ugroženi sigurnost i zdravlje radnika, a ravnatelj ili upravno vijeće propušta ili odbija provoditi potrebnu zaštitu na radu;

-osposobljavati se za obavljanje poslova povjerenika radnika za zaštitu na radu;

-stalno proširivati i unapređivati znanje te pratiti i prikupljati obavijesti od važnosti za svoj rad;

-staviti prigovor na inspekcijski nalaz;

-svojim djelovanjem poticati radnike na provedbu zaštite na radu;

-obavješćivati radnike o provedbi zaštite na radu.

Članak 21.

Ravnatelj je obvezan unaprijed i pravodobno, ako je izabran, savjetovati se s povjerenikom radnika za zaštitu na radu o:

-zapošljavanju stručnjaka zaštite na radu i poslovima koje će obavljati;

-povjeravanju provođenja zaštite na radu ovlaštenoj osobi i poslovima koje će obavljati;

-izradi procjene rizika te izmjenama, odnosno dopunama procjene rizika;

-izboru radnika za pružanje prve pomoći i radnika za provođenje mjera zaštite od požara, evakuacije i spašavanja;

-zaštiti i prevenciji od rizika na radu te sprječavanju i smanjivanju rizika;

-sprječavanju nezgoda, ozljeda na radu i profesionalnih bolesti

-promjenama u procesu rada i poboljšavanju uvjeta rada;

-planiranju i provođenju osposobljavanja iz zaštite na radu;

-utjecaja radnih uvjeta i radnog okoliša na sigurnost i zdravlje radnika;

-izboru sredstava rada i osobne zaštite opreme.

Ravnatelj je obvezan osigurati povjereniku radnika za zaštitu na radu potrebno vrijeme i uvjete za nesmetano obavljanje dužnosti, davati mu potrebne obavijesti i omogućiti mu uvid u isprave iz zaštite na radu.

Ravnatelj povjerenika radnika za zaštitu na radu ne smije staviti u nepovoljniji položaj u odnosu na njegove dotadašnje uvjete rada i u odnosu na ostale radnike, a upravno vijeće ne smije otkazati ugovor o radu bez pristanka radničkog vijeća ili sindikalnog povjerenika u funkciji radničkog vijeća.

SREDSTVA RADA I OSOBNA ZAŠTITNA SREDSTVA

Članak 22.

U Vrtiću se smiju rabiti samo sredstva rada i osobna zaštitna sredstva koja su ispravna i izrađena prema pravilima zaštite na radu i procjeni opasnosti.

Članak 23.

Ispravnost sredstava rada i osobnih zaštitnih sredstava mora se ispitati prije njihova stavljanja u uporabu.

Ispitivanje sredstava rada i osobnih zaštitnih sredstava treba se obaviti u radnim prostorijama ili prostoru gdje će se sredstva uobičajeno rabiti.

Radnik koji čuva osobna zaštitna sredstva, dužan ih je pomno pregledati kod svakoga izdavanja odnosno primitka.

Članak 24.

Pregled strojeva i uređaja obavlja se u rokovima određenim posebnim propisima i standardima.
Članak 25.

Vrtić obavlja ispitivanje strojeva i uređaja s povećanim opasnostima:

-prije nego što se počnu rabiti,

-svakodnevno,

-u rokovima određenim posebnim propisima,

-poslije popravka odnosno rekonstrukcije.

Ispitivanje strojeva i uređaja obavlja se prema provedbenim propisima koje donosi nadležan ministar i prema odgovarajućoj dokumentaciji opreme.

ZAŠTITA POSEBNIH SKUPINA RADNIKA

Članak 26.

Ravnatelj je dužan osigurati dodatnu zaštitu na radu:

-maloljetniku, 

-trudnoj radnici,

-radnici koja je rodila ili koja doji dijete,

-radnicima sa smanjenom radnom sposobnosti.

U svezi sa stavkom 1. ovoga članka ravnatelj je obvezan:

-prilagoditi uvjete i raspored radnog vremena radi otklanjanja opasnosti ili štetnosti za sigurnost i zdravlje radnika,

-osigurati druge odgovarajuće poslove odnosno mjesto rada ako oni postoje, u slučaju da prilagodbe nisu izvedive ili opravdane.

ZABRANA UPORABE SREDSTAVA OVISNOSTI

Članak 27.

U svim prostorima Vrtića zabranjeno je pušenje.

Znakovi o zabrani pušenja stavljaju se na vidna mjesta u prostorima Vrtića.

O provođenju stavka 2. ovoga članka brine ravnatelj Vrtića ili osoba koju ovlasti ravnatelj.

Članak 28.

Radnicima Vrtića zabranjeno je uzimanje alkoholnih pića i drugih sredstava ovisnosti prije stupanja na rad i tijekom rada te njihovo unošenje u radne prostorije.

Ravnatelj ili od ravnatelja ovlaštena osoba dužna je prikladnim mjerama provoditi zabranu uzimanja alkoholnih pića i sprječavati zloporabu sredstava ovisnosti u Vrtiću. 

Pod prikladnim mjerama iz stavka 2. ovoga članka razumijevaju se mjere primjerene utvrđenim potrebama zaštite na radu, koje u pravilu obuhvaćaju aktivnosti:

-sprječavanja uzimanja alkoholnih pića i drugih sredstava ovisnosti tijekom rada i provođenje zabrane njihovog unošenja u radne prostorije i prostore;

-izvješćivanja i osposobljavanja radnika o štetnosti sredstava ovisnosti i njihovom utjecaju na radnu sposobnost;

-izrade i provedbe programa prevencije ovisnosti na radnom mjestu u skladu sa stvarnim potrebama;

-suradnju ravnatelja sa stručnjakom zaštite na radu, specijalistom medicine rada i povjerenikom radnika za zaštitu na radu u provođenju mjera sprječavanja zloporabe sredstava ovisnosti;

-pisano uređivanje postupka provjere radi utvrđivanja je li radnik pod utjecajem alkohola ili drugih sredstava ovisnosti.

Članak 29.

 Postupak provjere radi utvrđivanja je li radnik pod utjecajem alkohola ili drugih sredstava ovisnosti provodi se na temelju Pravilnika o testiranju na alkohol, droge i druga sredstva ovisnosti na radnom mjestu u Dječjem vrtiću Mačići.
Radnika za kojega se utvrdi da je pod utjecajem alkohola ili drugoga sredstva ovisnosti, ravnatelj je dužan udaljiti s radnog mjesta.

Ako radnik odbije napustiti mjesto rada, ravnatelj ili druga osoba koja obavlja provjeru, treba se za pomoć obratiti nadležnom tijelima.

Članak 30.

Ravnatelj ne smije provesti postupak provjere radi utvrđivanja da li je radnik pod utjecajem sredstava ovisnosti kod radnika koji ima potvrdu da se nalazi u programu liječenja, odvikavanja od ovisnosti ili rehabilitacije, odnosno u izvanbolničkom tretmanu liječenja od ovisnosti i (ili) na supstitucijskoj terapiji, ali može predložiti Upravnom vijeću donošenje odluke o upućivanju radnika na prosudbu radne sposobnosti.

PRUŽANJE PRVE POMOĆI, EVAKUACIJA I SPAŠAVANJE

Članak 31.

U slučaju ozljede na radu ili iznenadne bolesti radnicima se treba pružiti prva pomoć.

Ormarić za prvu pomoć s potrebnim sanitetskim materijalom mora biti postavljen tako da može biti dostupan radnicima u svakoj situaciji. 

Članak 32.

Prvu pomoć iz članka 31. ovoga Pravilnika mora pružiti svaki radnik koji je za to osposobljen.

Radnik kojemu je pružena prva pomoć, treba se odmah uputiti u najbližu zdravstvenu ustanovu.

Upućivanje u zdravstvenu ustanovu, ovisno od težine ozljede na radu ili bolesti, uključuje:

-prijenos ili prijevoz radnika od drugih osoba,

-prijenos ili prijevoz radnika timom hitne medicinske službe.

Članak 33.

Evakuacija i spašavanje radnika Vrtića provodi se prema planu evakuacije i spašavanja iz članka 8. ovoga Pravilnika.

IZVJEŠĆIVANJE RADNIKA 

Članak 34.

Ravnatelj je dužan obavješćivati, savjetovati se radnicima i njihovim predstavnicima o svim pitanjima koja se odnose na sigurnost i zdravlje na radu.
Ravnatelj je dužan obavijestiti radnike, povjerenika radnika za zaštitu na radu, stručnjaka za zaštitu na radu i ovlaštenu osobu ako je s njom ugovorio obavljanje poslova zaštite na radu o svim rizicima i promjenama koje bi mogle utjecati na sigurnost i zdravlje radnika, a osobito:

-rizicima vezanim za mjesto rada i narav ili vrstu poslova, o mogućem oštećenju zdravlja te zaštitnim i preventivnim mjerama i aktivnostima u radnim postupcima;

-o mjerama pružanja prve pomoći, zaštite od požara, zaštite i spašavanja radnika te o radnicima koji ih provode.



EVIDENCIJA I ISPRAVE

Članak 35.

Ovlašteni radnici Vrtića dužni su voditi evidenciju i čuvati isprave u vezi sa zaštitom na radu na način i pod uvjetima propisanim zakonom i provedbenim propisima.

Osim evidencije iz stavka 1. ovoga članka ravnatelj je dužan osigurati vođenje evidencije o ozljedama na radu, profesionalnim bolestima i nezgodama na radu.

Članak 36.

Ovlaštenje i zaduženje radnika u vezi s vođenjem evidencije i čuvanjem isprava uređuje se ugovorom o radu, aktom o rasporedu radnih obveza ili posebnom odlukom ravnatelja. 

PRIJELAZNE I ZAVRŠNE  ODREDBE

Članak 37.

Ovaj Pravilnik stupa na snagu dan nakon  objave na oglasnoj ploči Vrtića.

PREDSJEDNICA UPRAVNOG VIJEĆA

Tajana Sedak Benčić, prof.

Ovaj Pravilnik objavljen je na oglasnoj ploči Dječjeg vrtića Mačići dana ____2026. godine, a stupio je na snagu dana ____2026. godine.

RAVNATELJICA

Jelena Tuškan, bacc. paed.

